b'\n_START_ARTICLE_\nLiten b\xc3\xa5tspinner\n_START_SECTION_\nUtseende\n_START_PARAGRAPH_\nEn liten (vingespenn 19 \xe2\x80\x93 23 mm), gressgr\xc3\xb8nn og hvit spinner. Hodet, den fremste delen av brystet, forvingenes fremkant, bakkroppen og mesteparten av bakvingene er silkeaktig hvite. Mesteparten av brystet, forvingene og bakvingenes ytterkant er gressgr\xc3\xb8nne. Larvene varierer mye i farge, kan v\xc3\xa6re gr\xc3\xa5hvite, gr\xc3\xb8nnaktige eller r\xc3\xb8dbrune, med et bred, lys ryggstripe som er svart langs midtlinjen. Hodet er stort og lysgr\xc3\xb8nt, kroppen kledt med sparsomme, korte h\xc3\xa5r.\n_START_SECTION_\nLevevis\n_START_PARAGRAPH_\nLarvene leverp\xc3\xa5 ulike arter av vier, selje og pil (slekten Salix), spesielt kurvpil (Salix viminalis), selje (Salix caprea), gr\xc3\xa5selje (Salix cinerea), skj\xc3\xb8rpil (Salix fragilis), lappvier (Salix lapponum) og \xc3\xb8revier (Salix aurita). Man finner sjelden disse sommerfuglene langt fra vertsplantene. I Sverige ser arten ut til \xc3\xa5 v\xc3\xa6re vanligst der pile-arter blir dyrket for produksjon av biodiesel. Voksne sommerfugler kan finnes mellom mai og august, det er trolig at det i alle fall noen ganger forekommer to generasjoner p\xc3\xa5 en sommer. De flyr fra skumringen og et par timer framover og kommer av og til til lys, de kan ogs\xc3\xa5 lokkes til sukker\xc3\xa5te.\n_START_SECTION_\nUtbredelse\n_START_PARAGRAPH_\nLiten b\xc3\xa5tspinner forekommer i det meste av Europa, videre \xc3\xb8stover til Uralfjellene og den vestlige Sibir. I Norge er den bare funnet et f\xc3\xa5tall ganger langs \xc3\x98stlands- og S\xc3\xb8rlandskysten vestover til Vest-Agder.'